Aleksander Ceferin, președintele UEFA, a avut o ieșire necontrolată la adresa omului numărul unu de la Real Madrid, Florentino Perez. Aleksander Ceferin l-ar fi numit „idiot și rasist!”.
Publicația spaniolă The Objective face o nouă dezvăluire de senzație. Miercuri, jurnaliștii iberici au prezentat o posibilă deturnare de fonduri din partea UEFA către Federația Spaniolă de Fotbal. Lionel Messi și Gerard Pique ar fi fost beneficiarii.
De data aceasta, spaniolii au relatat un moment în care președintele UEFA, Aleksander Ceferin, nu s-a ferit de cuvinte și l-a atacat în termeni duri pe Florentino Perez. Totul a pornit de la dorința spaniolului de a da naștere Superligii Europei.
Relația dintre cei doi a devenit din ce în ce mai șubredă odată cu proiectul Superligii. Florentino Perez a fost un susținător al acestei idei, întrucât ar fi adus un capital enorm clubului din capitala Spaniei. Ceferin nici nu a vrut să audă de așa ceva, întrucât acest plan ar fi dus la distrugerea competițiilor consacrate din Europa, precum Champions League.
Spaniolii au pus mâna pe o discuție pe WhatsApp dintre Aleksander Ceferin și Luis Rubiales, fostul președinte al Federației Spaniole de Fotbal. Cei doi au vorbit despre implicarea lui Perez în Superliga Europei. Florentino Perez l-a făcut praf pe șeful galacticilor.
Luis Rubiales: „Poziția UEFA este cea cinstită. Dacă vrei, pot vorbi cu Florentino. Dar este un tip foarte mândru”.
Aleksander Ceferin: „Și eu sunt mândru, nu uita asta. Nu vreau să vorbesc cu el. Aș face-o doar pentru tine. Este un idiot și un rasist. Nu vreau să calmezi situația pentru mine, n-am nevoie. Ceea ce mă interesează este să fii tu puternic (n.r. – în Spania)”.
Sursa citată a scos miercuri la iveală o altă discuție dintre cei doi. Este vorba despre o posibilă deturnare de fonduri. Lionel Messi și Gerard Pique ar fi implicați direct în acest caz. Foștii fotbaliști de la Barcelona ar fi primit o sumă consistentă de la UEFA, deși banii ar fi trebuit să ajungă la Federația Spaniolă.
„Este important pentru noi să îi avem pe Messi și pe ceilalți alături de noi. Nu trebuie să investim niciun ban. Tot ce trebuie să facem este să schimbăm destinația și să continuăm să dăm bani cluburilor tinere…
Singurul lucru pe care mi l-au spus (n.r. Piqué și Messi) este: ‘Vă rog, nimeni nu trebuie să știe despre ce vorbim, pentru că, dacă oamenii află, ne vor ucide’. Ei sunt foarte atenți ca nimeni să nu știe că vor banii pe care i-au pierdut. Sunt îngrijorați de asta. Trebuie să rămână confidențial”, i-a spus Rubiales lui Ceferin. Slovenul a răspuns: „Nici măcar câinele său nu va afla”.